Síðastliðinn föstudag kom slökkviliðsstjóri Borgarbyggðar Bjarni Kr . Þorsteinsson með nýjan slökkvibíl sveitarfélagsins í Borgarnes . Bíllinn verður útbúinn öllum nýjasta búnaði sem völ er á . Byggðaráð samþykkti á síðasta fundi sínum að kaupa viðbótar búnað í bílinn fyrir rúmar tvær milljónir . Að sögn Bjarna slökkviliðsstjóra má líkja bílnum við hús sem á eftir að kaupa húsgögn inn í , því var þörf á viðbótarbúnaði . „ Byggðin í Borgarbyggð á eftir að þéttast meira og íbúum að fjölga . Að mínu mati er þessi bíll bara fyrsta skrefið á langri vegferð í að byggja upp slökkviliðið tækjalega . Öryggismál þurfa að vera í lagi , ekki síður en heilsugæslan , skólar , dagvistun og annað , “ sagði Bjarni og bætti við að vonandi yrði bíllinn tilbúinn til útkalls um miðjan desember og þá formlega afhentur . Bíllinn er með 450 hestafla vél , háþrýstislöngukefli af nýrri gerð , sérstakan froðublandara á háþrýsting , 6 tonna rafmagnsspil að framan og dæluinntök fyrir utan dæluskáp svo eitthvað sé nefnt . Heildar burðargeta bifreiðarinnar er 17 tonn sem einnig er með sídrifi , háu og lágu drifi , læsingum og fleiru .